[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.7.2005

COM(2005) 308 végleges

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Hongkong Különleges Közigazgatási Terület éves jelentése – 2004

{SEC(2005) 922}

A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK

Hongkong Különleges Közigazgatási Terület éves jelentése – 2004

Az „Egy ország, két rendszer” elv végrehajtásának tekintetében a 2004-es évet az anyaországi hatóságok befolyásának növelését célzó törekvés jellemezte, különösképpen a Népi Gyűlés Állandó Bizottságának (NPCSC) az alkotmányos fejlődés folyamatában való részvételén keresztül. Ez a Terület határain kívül és belül egyaránt aggályokat teremtett a „hongkongi kormányoz hongkongit” elvének sértetlenségével kapcsolatban.

Az év elején a demokráciapárti csoportosulások komoly várakozásokkal tekintettek a politikai reform elé: január 1-én becslések szerint 100 ezer hongkongi vett részt egy békés felvonuláson és követelte a politikai és kormányzati életben való fokozottabb részvételt. A hongkongiak számára újabb reményt adhatott, hogy a január 7-én a hongkongi kormány által létrehozott, az alkotmányos fejlődéssel foglalkozó munkacsoport nyilvános konzultációkat kezdeményezett.

Ugyanakkor április 26-án az NPCSC – a helyi hatóságok kérésére – egy határozatot adott ki, amely oly módon értelmezte Hongkong alaptörvényét, mint amely kizárólag kisebb változtatásokat tesz lehetővé a 2007-es hongkongi kormányzói, és a 2008-as törvényhozói választási rendszerben. Ezt követően Hongkong Különleges Közigazgatási Terület kormánya eleget tett e határozatnak, és az alaptörvény „végső célját” jelentő általános választójog érdekében nem történt jelentős előrelépés. Május 28-án Pekingben és Hongkongban az EU diplomáciai lépések keretében rámutatott arra, hogy az Országos Népi Gyűlés Állandó Bizottsága által megfogalmazott beterjesztés összeegyeztethetetlen az alaptörvény értelmében biztosított magas fokú autonómiával.

Az említett fejlemények ellenére a szeptemberi rendes törvényhozó tanácsi választások kimagaslóan magas részvétellel zajlottak: a választók 62%-a támogatta a demokráciapárti jelölteket, ami azt mutatta, hogy a fejlettebb demokrácia továbbra is magas támogatottságot élvez Hongkongban. A választási rendszer sajátossága miatt azonban az új törvényhozó tanácsban a 60 képviselői helyből csupán 25 jutott a demokráciapárti tábornak. A kormánypárti csoportosulások továbbra is többségben vannak. A választások általános levezénylése tanúsította a Különleges Közigazgatási Terület politikai érettségét, és azt, hogy a további demokratizálódási folyamat szilárd alapokon nyugszik.

Hongkong civil társadalma és sajtója továbbra is szabadon működhetett, és az év során még hangosabban és még kritikusabban adott hangot véleményének. Ennek eredményeképp a civil társadalom és a sajtó, valamint a hongkongi Különleges Közigazgatási Terület kormánya és vezetése közötti kapcsolat megromlott, és ez aláásta egyes hongkongi kormányzati vezetők támogatottságát a lakosság körében. Néhány újságíró ugyancsak arra panaszkodott, hogy a rájuk nehezedő nyomás alatt kénytelenek mérsékelni a kormányzati politikát illető bírálataikat.

Az Európai Bizottság üdvözölte a faji megkülönböztetésről 2004 szeptemberében közzétett jogszabálytervezetet, és kifejezi abbéli reményét, hogy 2005-ben a nemzetközi normákkal összehangolt átfogó jogi szöveget fogadnak el.

A hongkongi kormány igazgatási politikáját és egyes terveit számos bírálat érte az év során. A kormány és a politikai rendszer érdeme, hogy e bírálatok némelyikét elismerte, sőt, például a súlyos akut respiratorikus szindróma (SARS) járvány helytelen kezeléséről maga a kormány készíttetett jelentést. Ennek másik példái a kormányzati tulajdonban levő egyes jelentős fejlesztésekkel kapcsolatos ügyleteket övező nyilvános viták, (a Hunghom Peninsula építkezési projekt, a West Kowloon kulturális negyeddel kapcsolatos projekt, és a REIT Links egykori állami tulajdonú épületek részvényeinek késleltetett kibocsátása) amelyek okán a kormányzati és az üzleti köröket gyakran az összejátszás vádjával illették.

A tény, miszerint ezen ügyletek közül a legutolsó ellen a bíróságon sikeresen emeltek jogi kifogást, biztató jel lehet arra nézve, hogy Hongkongban a bíróság és a jogállamiság elve folyamatos függetlenséget élvez. A Területen a szólásszabadság folyamatos érvényesüléséről tanúskodik az is, hogy a vezető kormányzati tisztviselők szüntelenül nyilvános bírálatok kereszttüzében állnak. Néhány kormányzati tisztviselő – mint például az egészségügyi államtitkár – a SARS-ról készült jelentés miatt 2004 közepén a nyomásnak engedve távozott posztjáról. Végül maga a kormányzó – „egészségügyi okokra” való hivatkozással – 2005 márciusában mondott le.

A központi kormány gazdasági szakpolitikáinak Hongkong 2004-ben egyre nagyobb mértékben látta hasznát. A CEPA I. (a kínai anyaország és Hongkong közötti szorosabb gazdasági és kereskedelmi kapcsolatok létrehozását célzó) megállapodás 2004-es hatályba lépése, és annak a CEPA II-n keresztüli elmélyülése, a Pan Pearl River Delta együttműködési tárgyalások megkezdődése és – talán a legfontosabb – az anyaországból érkező látogatókra vonatkozó program (Mainland Visitor’s Scheme) bevezetése igazi fellendülést hozott a hongkongi gazdaságba vetett bizalom terén, amely egy hat évig tartó, és a 2003-as SARS járvány által csak tovább súlyosbított lejtmenet után csupán 2004-ben kezdett kilábalni a válságból.

2004-ben Hongkong és Kína gazdaságának összefonódása még szorosabbá vált, egymástól való függőségük fokozódott, és a két gazdaság továbbra is egy irányba haladt. A két gazdasági rendszer szorosabbá váló összefonódása Kína és Hongkong számára egyaránt kedvezőnek tekinthető – az anyaországban számos hongkongi üzleti gyakorlat terjedt el, s ez a hongkongi gazdasági fejlődés javát is szolgálta.

Az év közepére a gazdaság helyreállása jó ütemben haladt. 2004-ben a gazdasági növekedés 8.1%-os volt, a munkanélküliség csökkent, az ingatlan- és a részvénypiacok növekedtek, a defláció helyét egy szerény árinfláció vette át és a költségvetési hiány csökkent.

A kereskedelmi forgalom és a pénzmozgások Hongkong és az Európai Unió között tovább bővültek és elmélyültek. 2004-ben Kína és Japán után az Európai Unió volt Hongkong harmadik legnagyobb áruszállítója, valamint az Egyesült Államok és a szárazföldi Kína után Hongkong harmadik legnagyobb kiviteli piaca. Az európai uniós társaságok több ágazatban is vezető szerepet töltenek be, különösen a pénzügyi és egyéb szolgáltatások terén.

Az Európai Bizottság továbbra is aggodalmának adott hangot amiatt, hogy Hongkongban nincs hatályos versenyjogi törvény, azonban 2004-ben kisebb előrelépés történt e téren. E kérdés megoldása továbbra is az Európai Unió és a Terület közötti gazdasági kapcsolatok elsődleges prioritása lesz. Az Európai Bizottság továbbá elismerte a Különleges Közigazgatási Területnek a szellemi tulajdonjogok védelmére irányuló erőfeszítéseit, noha az Unióba importált hamisított áruk származási országai közül továbbra is Hongkong állt a harmadik helyen, és további erőfeszítésekre van szükség.

Az Európai Unió és Hongkong közötti hivatalos kapcsolatok, valamint a kereskedelem, a bevándorlás, a vámügyek és az üzleti párbeszéd területén megvalósuló együttműködés 2004-ben tovább mélyült. 2004 márciusában az Európai Bizottság kereskedelmi biztosa, Pascal Lamy hivatalos látogatást tett Hongkongban. Szeptemberben a hongkongi bel- és igazságügyi miniszter, Ambrose Lee az Európai Bizottság bel- és igazságügyi biztosával folytatott brüsszeli találkozóján megnyitotta az Európai Bizottság és Hongkong visszafogadási vegyes bizottságának első ülését. Az Európai Bizottság és Hongkong vámügyi együttműködési vegyes bizottságának 5. ülése szeptemberben Brüsszelben ült össze. Az Európai Unió és Hongkong üzleti együttműködési bizottságának 5. plenáris ülésére 2004 márciusában Hongkongban került sor. A Bizottság üdvözölte a WTO hozzájárulását ahhoz, hogy a 6. miniszteri szintű WTO konferenciát 2005 decemberében Hongkongban tartják.

A Bizottság részletes elemzését a SEC(2005) 922 bizottsági munkadokumentum tartalmazza.